যাদের রাজনীতিতে জিহাদ নেই কিন্তু চোর-ডাকাতদের হাত থেকে দেশ বাঁচানোর প্রবল আগ্রহ আছে -তারাও শিক্ষা নিতে পারে আর্মেনিয়ার মত একটি ক্ষুদ্র দেশের জনগণ থেকে। সে দেশটির জনসংখ্যা মাত্র তিন মিলিয়ন তথা ৩০ লাখ। আর্মেনিয়ার মোট জনসংখ্যার ৫ গুণের বেশী মানুষ বাস করে একমাত্র ঢাকা শহরে। নিজেদের অধিকার বাঁচানোর লড়াই’য়ে সে ক্ষুদ্র দেশের জনগণ সৃষ্টি করেছে এমন এক দৃষ্টান্ত যা বাংলাদেশের মানুষের জন্য অতি শিক্ষণীয়। সারা দুনিয়ার মানুষ তাদের সে রাজপথের লড়াইটি দেখেছে টিভির পর্দায়। নেতৃত্ব দিয়েছে কোন দল বা জোট নয় বরং একজন মাত্র ব্যক্তি। তিনি হলেন নিকোল প্যাশিনিয়ান। পিঠে ঝুলানো একটি ব্যাগ নিয়ে সব সময় থেকেছেন জনগণের মাঝে। তিনি কোন রাজনৈতীক নেতা নন, বরং একজন দায়িত্ববান বুদ্ধিজীবী ও লেখক। তার ডাকে নিজেদের ব্যবসা-বানিজ্য ছেড়ে লক্ষ লক্ষ মানুষ নেমে আসে দেশটির রাজধানী ইয়েরিভানে। তাদের লক্ষ্য, কে হবে দেশের সরকার প্রধান এবং কি হবে তার নীতি -সেটি নির্ধারণের দায়িত্ব একমাত্র জনগণের। কোনরূপ ভোট ডাকাতি, ছল-চাতুরি বা সামরিক শক্তির জোরে জনগণের সে অধিকার লুণ্ঠিত হতে পারে না। তারা দিনের পর দিন অবরুদ্ধ করে রাখে রাজধানীর সমস্ত রাস্তাঘাট। কোন মন্ত্রী, এমপি বা সরকারি কর্মচারির সাধ্য ছিল না জনতার ঢলে অবরুদ্ধ মাইলের পর মাইল সে রাজপথ অতিক্রম করে নিজ নিজ দফতরে পৌঁছা। ফলে দুই সপ্তাহ সম্পূর্ণ অচল থাকে সরকারি অফিস-আদালত। পদত্যাগ ছাড়া প্রধানমন্ত্রীর সামনে আর কোন উপায়ই ছিল না। সপ্তাহ খানেক শূণ্য থাকে প্রধানমন্ত্রীর পদ। সরকারি দলের এমপিদের পক্ষেও অসম্ভব হয়ে পড়ে পার্লামেন্টে আবার একত্রে বসে নিজের মধ্য থেকে আরেক জনকে প্রধানমন্ত্রীকে রূপে বেছে নেয়া। অথচ শুরুতে প্রধানমন্ত্রী এ আন্দোলনের নেতা নিকোল প্যাশিনিয়ানের সাথে কথা বলতেও রাজী হয়নি। লক্ষণীয় হলো, জনগণের এ বিজয়ে তাদেরকে একটি ঢিলও ছুড়তে হয়নি।